b'\n_START_ARTICLE_\nTenavatuokio\n_START_PARAGRAPH_\nTenavatuokio oli vuosina 1968\xe2\x80\x931974 Yle TV2:lla esitetty lastenohjelma, joka perustui brittil\xc3\xa4isen Talbot TV:n Romper Room-formaattiin. Makasiiniohjelman rekvisiitta ja k\xc3\xa4sikirjoitus tulivat Englannista. K\xc3\xa4sikirjoitus muokattiin Suomen oloihin sopivammaksi. Romper Room oli alun perin yhdysvaltalainen formaatti, jota alettiin esitt\xc3\xa4m\xc3\xa4\xc3\xa4n 1950-luvulla._NEWLINE_Tenavatuokiota l\xc3\xa4hetettiin kev\xc3\xa4\xc3\xa4ll\xc3\xa4 ja syksyll\xc3\xa4 kolmasti viikossa ja kes\xc3\xa4ll\xc3\xa4 kerran viikossa. Ohjelman ensimm\xc3\xa4isest\xc3\xa4 juontajasta "Arja-t\xc3\xa4dist\xc3\xa4" (oik. Arja Virtanen) tuli suosittu my\xc3\xb6s isien keskuudessa. Tenavatuokiossa leikittiin, laulettiin ja askarreltiin. Syksyll\xc3\xa4 1974 Yle luopui englantilaisesta formaatista ja Tenavatuokion korvasivat omatuotanteiset Minimaa, Kuperkeikka ja Nyt kerrotaan -lastenohjelmat.'